Predkladacia správa

Správu o stave prác na vypracovaní Národného strategického referenčného rámca na programovacie obdobie 2007 až 2013 (stav k 15. 9. 2005) predkladá na rokovanie  vlády SR  Ministerstvo výstavby a regionálneho rozvoja SR na základe uznesenia vlády SR č. 465 z 19. 5. 2004. 

Predložená správa je piatou z pravidelne štvrťročne predkladaných správ až do schválenia Národného strategického referenčného rámca Európskou komisiou.

Predchádzajúca štvrťročná správa, ktorá poskytla prehľad o stave prác na príprave Národného strategického referenčného rámca (NSRR) ku dňu 15. 6. 2005, bola schválená uznesením vlády  SR č. 551/2005.  V súčasnosti  predkladaná  správa informuje o stave  prác za  obdobie od 16. 6. 2005 do 15. 9. 2005.  

Materiál je členený do dvoch nosných kapitol. Kapitolu I. tvorí odpočet jednotlivých úloh harmonogramu vypracovania NSRR (schváleného uznesením vlády SR č. 12/2005, v bode A.3) za  spomínané obdobie. Kapitola II. informuje o spolupráci Ministerstva výstavby a regionálneho rozvoja SR s príslušnými rezortmi (na úrovni pracovnej skupiny ministrov a medzirezortnej pracovnej skupiny na úrovni generálnych riaditeľov a riaditeľov odborov) a s regiónmi a ostatnými sociálno-ekonomickými partnermi (predovšetkým formou stretnutí expertnej skupiny Partnerstvo pre Národný rámec). Obsahom tejto kapitoly je prehľad stretnutí a ich záverov pri príprave NSRR od 16. 6. 2005 do 15. 9. 2005.
 
„Správa o stave prác na vypracovaní Národného strategického referenčného rámca na programovacie obdobie 2007 až 2013 (stav k 15. 9. 2005)“ bola predmetom medzirezortného pripomienkového konania, ktorého vyhodnotenie je súčasťou materiálu. 

Dňa 12. 9. 2005 bola správa (informujúca o stave prác k termínu 7. 9. 2005) prerokovaná v Rade vlády SR pre regionálnu politiku a dohľad nad štrukturálnymi operáciami, ktorá ho vzala na vedomie. Následne bol materiál doplnený o informácie k 15. 9. 2005. 

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.